Document ID: 32013D0805

TARYBOS ĮGYVENDINIMO SPRENDIMAS
2013 m. gruodžio 17 d.
kuriuo Lenkijos Respublikai leidžiama nustatyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio
(2013/805/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. lapkričio 28 d. Tarybos direktyvą 2006/112/EB dėl bendros pridėtinės vertės mokesčio sistemos (1), ypač į jos 395 straipsnio 1 dalį,
atsižvelgdama į Europos Komisijos pasiūlymą,
kadangi:
(1)
raštu, kurį Komisija užregistravo 2013 m. birželio 18 d., Lenkijos Respublika paprašė leisti nustatyti su tam tikromis variklinėmis kelių transporto priemonėmis ir su jomis susijusiomis išlaidomis susijusias specialias priemones (toliau - priemonės), kuriomis nukrypstama nuo Direktyvos 2006/112/EB 26 straipsnio 1 dalies a punkto ir 168 straipsnio;
(2)
pagal Direktyvos 2006/112/EB 395 straipsnio 2 dalies antrą pastraipą Komisija 2013 m. spalio 10 d. raštu perdavė prašymą dėl nukrypti leidžiančių nuostatų kitoms valstybėms narėms. 2013 m. spalio 14 d. raštu Komisija pranešė Lenkijos Respublikai, kad turi visą prašymui įvertinti būtiną informaciją;
(3)
Direktyvos 2006/112/EB 168 straipsnyje nustatoma apmokestinamojo asmens teisė atskaityti pridėtinės vertės mokestį (PVM), mokėtiną už jo gautas prekes ir paslaugas, jeigu jos naudojamos to asmens apmokestinamiesiems sandoriams. Tos direktyvos 26 straipsnio 1 dalies a punkte nustatytas reikalavimas į PVM atskaitą įtraukti veiklai skirto turto naudojimą apmokestinamojo asmens arba jo darbuotojų asmeniniams poreikiams arba, platesne prasme, kitais nei to asmens verslas tikslais;
(4)
Lenkijos Respublikos prašoma priemone nukrypstama nuo tų nuostatų, nes jomis ribojama apmokestinamojo asmens teisė atskaityti PVM, kuriuo apmokestinamas tam tikrų variklinių kelių transporto priemonių pirkimas, nuoma ar išperkamoji nuoma ir su jomis susijusios išlaidos, ir apmokestinamajam asmeniui netaikomas reikalavimas į PVM atskaitą įtraukti transporto priemonių, kurioms taikomas apribojimas, naudojimą ne verslo tikslais;
(5)
tiksliai nustatyti, kada variklinė transporto priemonė yra naudojama ne verslo tikslais, yra sunku, ir net tais atvejais, kai tai padaryti galima, tam naudojamas mechanizmas dažnai yra sudėtingas. Pagal prašomas priemones variklinių transporto priemonių, kurios naudojamos ne tik verslo tikslais, leidžiama atskaityti išlaidų PVM suma turėtų būti nustatyta (išskyrus tam tikras išimtis) kaip vienodo dydžio procentinė norma. Remdamosi šiuo metu turima informacija Lenkijos Respublikos institucijos mano, kad būtų pagrįsta taikyti 50 % normą. Be to, siekiant išvengti dvigubo apmokestinimo, reikalavimas į atskaitą įtraukti PVM, mokėtiną už variklinės transporto priemonės naudojimą ne verslo tikslais, turėtų būti sustabdytas, jeigu jai taikomas šis apribojimas. Tas priemones galima būtų pagrįsti poreikiu supaprastinti PVM surinkimo tvarką ir išvengti mokesčių slėpimo neteisingai tvarkant apskaitą ir pateikiant suklastotas mokesčių deklaracijas;
(6)
teisės į atskaitą apribojimas pagal priemones turėtų būti taikomas PVM, kuriuo apmokestinamas nurodytų variklinių kelių transporto priemonių pirkimas, įsigijimas Bendrijoje, importas, nuoma arba išperkamoji nuoma, taip pat PVM, kuriuo apmokestinamos su minėtomis transporto priemonėmis susijusios išlaidos, įskaitant kuro pirkimą;
(7)
tam tikroms variklinių transporto priemonių rūšims priemonės neturėtų būti taikomos, nes dėl tų priemonių arba verslo, kurioms jos naudojamos, pobūdžio bet koks naudojimas ne verslo tikslais laikomas nereikšmingu. Todėl priemonės neturėtų būti taikomos transporto priemonėms, kuriose įrengtos daugiau kaip 9 sėdynės, įskaitant vairuotojo sėdynę, arba kurių bendra didžiausia masė - daugiau kaip 3 500 kg. Be to, teisės į atskaitą apribojimas netaikomas PVM, kuriuo apmokestinamos bet kokios išlaidos, visiškai susijusios su apmokestinamojo asmens verslu;
(8)
tos nukrypti leidžiančios priemonės turėtų būti taikomos ribotu laikotarpiu, kad būtų galima įvertinti jų veiksmingumą ir procentinės normos tinkamumą, nes siūloma procentinė norma yra grindžiama preliminariais duomenimis apie naudojimą verslo tikslais;
(9)
jeigu Lenkijos Respublika manytų, kad priemonių taikymą po 2016 m. būtina pratęsti, ne vėliau nei 2016 m. balandžio 1 d. kartu su pratęsimo prašymu Komisijai turėtų būti pateikta tų priemonių taikymo ataskaita, įskaitant taikomos procentinės normos peržiūrą;
(10)
2004 m. spalio 29 d. Komisija priėmė pasiūlymą dėl Tarybos direktyvos, kuria iš dalies keičiama Tarybos direktyva 77/388/EEB (2) (dabar - Direktyva 2006/112/EB) ir kuria, be kita ko, suvienodinamos išlaidų kategorijos, kurioms galima taikyti teisės į atskaitą išimtis. Pagal tą pasiūlymą teisės į atskaitą išimtys galėtų būti taikomos variklinėms kelių transporto priemonėms. Šiame sprendime numatytos nukrypti leidžiančios priemonės turėtų nustoti galioti minėtos direktyvos, kuria iš dalies keičiama ankstesnė direktyva, įsigaliojimo dieną, jei ta data bus ankstesnė nei šio sprendimo galiojimo pabaigos data;
(11)
nukrypti leidžiančios priemonės turės tik nedidelį poveikį bendrai galutinio vartojimo etapu surenkamų mokesčių sumai ir neturės neigiamo poveikio Sąjungos nuosaviems ištekliams, gaunamiems iš PVM,
PRIĖMĖ ŠĮ SPRENDIMĄ:
1 straipsnis
1. Nukrypstant nuo Direktyvos 2006/112/EB 168 straipsnio, Lenkijos Respublikai leidžiama iki 50 % apriboti teisę atskaityti PVM, kuriuo apmokestinamas variklinių kelių transporto priemonių pirkimas, įsigijimas Bendrijoje, importas, nuoma arba išperkamoji nuoma, taip pat PVM, kuriuo apmokestinamos su minėtomis transporto priemonėmis susijusios išlaidos, jei tos transporto priemonės naudojamos ne tik verslo tikslais.
2. 50 % riba, nurodyta 1 dalyje, netaikoma variklinėms transporto priemonėms, kurių bendra didžiausia masė yra daugiau kaip 3 500 kg arba kuriose įrengtos daugiau kaip devynios sėdynės, įskaitant vairuotojo sėdynę.
3. 50 % riba, nurodyta 1 dalyje, netaikoma PVM, kuriuo apmokestinamos bet kokios išlaidos, visiškai susijusios su apmokestinamojo asmens verslu.
2 straipsnis
Nukrypstant nuo Direktyvos 2006/112/EB 26 straipsnio 1 dalies a punkto, Lenkijos Respublikai leidžiama transporto priemonių, kurioms taikoma šio sprendimo 1 straipsnyje nurodyta 50 % riba, naudojimo apmokestinamojo asmens arba jo darbuotojų asmeniniams poreikiams tenkinti arba, platesne prasme, naudojimo ne verslo tikslais, nelaikyti paslaugų teikimu už atlygį.
3 straipsnis
1. Šis sprendimas įsigalioja pranešimo apie jį dieną.
Šis sprendimas taikomas nuo 2014 m. sausio 1 d. Šis sprendimas nustoja galioti 2016 m. gruodžio 31 d. arba tą dieną, kai įsigalioja Sąjungos taisyklės, kuriomis nustatomos su variklinėmis kelių transporto priemonėmis susijusios išlaidos, kurios negali būti įtrauktos į visą PVM atskaitą, atsižvelgiant į tai, kuri data ankstesnė.
2. Visi prašymai dėl šiame sprendime numatytų priemonių taikymo laikotarpio pratęsimo pateikiami Komisijai iki 2016 m. balandžio 1 d. Su tokiais prašymais pateikiama ataskaita, įskaitant procentinio apribojimo, kuris remiantis šiuo sprendimu taikomas teisei į PVM atskaitą, peržiūrą.
4 straipsnis
Šis sprendimas skirtas Lenkijos Respublikai.
Priimta Briuselyje 2013 m. gruodžio 17 d.

Labels: 2
8
3
18
15